1. **Navn og eierforhold**

Barnehagens navn er Nubben Barnehage, og eies og drives av Nubben Barnehage AS. Eier av Nubben Barnehage AS er Bergen Døvesenter.

1. **Formål**

I henhold til barnehageloven § 1 skal barnehagen i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling. Barnehagen skal bygge på grunnleggende verdier i kristen og humanistisk arv og tradisjon, slik som respekt for menneskeverdet og naturen, på åndsfrihet, nestekjærlighet, tilgivelse, likeverd og solidaritet, verdier som kommer til uttrykk i ulike religioner og livssyn og som er forankret i menneskerettighetene.

Barna skal få utfolde skaperglede, undring og utforskertrang. De skal lære å ta vare på seg selv, hverandre og naturen. Barna skal utvikle grunnleggende kunnskaper og ferdigheter. De skal ha rett til medvirkning tilpasset alder og forutsetninger. Barnehagen skal møte barna med tillit og respekt, og anerkjenne barndommens egenverdi. Den skal bidra til trivsel og glede i lek og læring, og være et utfordrende og trygt sted for fellesskap og vennskap. Barnehagen skal fremme demokrati og likestilling og motarbeide alle former for diskriminering.

Virkeområde: Vedtektene har som formål å gi informasjon og opplysninger som særlig har betydning for foreldrenes forhold til barnehagen. Nubben barnehage sine vedtekter inneholder generelle bestemmelser om driften, og barnehagen drives i samsvar med gjeldende lover, forskrifter og kommunale vilkår for barnehagevirksomhet, barnehagens egne vedtekter, årsplan for barnehagens pedagogiske virksomhet og fastsatt budsjett.

1. **Styring og ledelse**

Barnehagen er administrativt underlagt eier av Nubben Barnehage. Styrer har de overordnede administrative, økonomiske og pedagogiske ansvar.

1. **Arealer**

Netto leke- og oppholdsareal pr. barn med heldagsopphold er 5 kvm for barn under 3 år og 3,5 kvm for barn over 3 år.

Barnehagen disponerer lokaler i kjeller og 1. etasje i Bergen Døvesenter, etter avtale med denne. Uteareal disponeres etter avtale med Døves Menighet, Bergen og Stiftelsen Signo.

1. **Opptaksordning**

Styrer ved barnehagen er delegert myndighet til å foreta opptak til ledige plasser. Barnehageplass søkes elektronisk. Skjema og informasjon finnes på Bergen kommunes nettsider.

Det er 3 ukers klagefrist ved avslag på plass, jf. Forvaltningslovens § 29. Klagene behandles i kommunens klagenemnd for barnehageopptak.

1. **Opptakskrets/ Opptakskriterier**

Barnehagen følger Bergen kommunes samordnede opptak, og hele Bergen kommune er barnehagen sin opptakskrets.

Følgende opptakskriterier gjelder:

* Barn med nedsatt funksjonsevne knyttet til § 18 i Lov om barnehager og barn som omfattes av § 4-4 annet og fjerde ledd og 4-12 i Lov om barnevernstjenester.
* Barn av ansatte i Nubben Barnehage.
* Søsken av barn som har plass i Nubben barnehage på opptaksdato eller oppstartsdato.

**7. Åpningstider**

Barnehagen er åpen kl. 07.30-16.30 fem dager i uken, og er stengt helge- og høytidsdager samt julaften og nyttårsaften. Onsdag før skjærtorsdag er barnehagen åpen frem til kl. 12.00. Barnehagen er stengt de 3 siste ukene i juli. I løpet av skoleåret er barnehagene i tillegg stengt 5 planleggingsdager. Disse dagene blir hvert år fastsatt i gjeldende skolerute og er betalingsfrie. Blir barna hentet etter stengetid, blir foreldrene/ foresatte belastet med kr. 300 pr. påbegynte halvtime.

**8. Barnas helse**  
Foreldre oppfordres til å opplyse om forhold ved barnas helse som er av betydning for barnets opphold i barnehagen, og som de ønsker at personalet skal ta særskilt hensyn til. Styrer setter i verk nødvendige tiltak ved ev. ulykker, sykdom og mistanke om epidemier, og varsler foresatte og eventuelt lege.   
Styrer avgjør om et barn pga. sykdom midlertidig ikke kan være i barnehagen av hensyn til barnet selv eller de andre barna.

**9. Ferieordning**

Barnehagen er stengt i uke 28, 29 og 30, og alle barna vil da få avviklet 3 ukers ferie. Barnas 3 sommerferieuker er betalingsfrie. Grunnet ferie og planleggingsdager blir hele juli betalingsfri måned. Barnehagen kommer hver vår til å be foreldrene om å opplyse om en eventuell 4. ferieuke, slik at personalets ferie kan planlegges best mulig i forhold til bemanningsbehovet.

**10. Permisjonsordning**

Det kan søkes om permisjon fra tildelt plass for inntil ett år dersom en av foreldrene har fødselspermisjon, eller ved andre spesielle tilfeller. Det er en forutsetning at plassen blir benyttet av et annet barn denne perioden. Det innvilges vanligvis ikke permisjon for deler av dagen. Søknad sendes barnehagen og avgjøres av styrer. Eventuelt innvilget permisjon trer i kraft senest 1 måneder etter mottatt søknad.

**11. Oppsigelse**  
Tildelt barnehageplass kan vanligvis beholdes frem til skolestart. Reglene for oppsigelse gjelder fra foreldre/foresatte har tatt imot plassen. Barnets foresatte kan si opp plassen med 1 måneds varsel regnet fra den dag oppsigelsen er mottatt. Oppsigelsen skal være skriftlig og leveres i Nubben barnehage. Nubben barnehage kan si opp avtaleforholdet ved endringer av tilbud og bestemmelser. Oppsigelse av plass kan gis ved manglende oppholdsbetaling jfr pkt 13. Det betales for oppholdstiden.

**12. Foreldrebetaling**

I Lov om barnehager, forskrifter om foreldrebetaling, er det fastsatt at foreldrebetaling for en plass i barnehage ikke skal settes høyere enn en maksimalgrense. Betaling for kost kan komme i tillegg. Maksimalgrensen er fastsatt av Stortinget i budsjettvedtak, og styret i Nubben barnehage har valgt å følge maksimalgrensen Stortinget til enhver tid setter.

Maksimalgrensen gjelder for et ordinært heldagstilbud, dvs. ukentlig oppholdstid på 41 timer eller mer. Det betales for 30 dager pr. måned, uavhengig av bevegelige helligdager. Dersom barnet slutter en fredag beregnes betaling til og med søndag. Foreldre betaler for 11 måneder i året, der 3 ukers ferie og 5 planleggingsdager utgjør den måneden det ikke betales for

Betalingen skjer forskuddsvis innen den 1. i hver mnd. Det gis søskenmoderasjon etter regler gitt fra Bergen Kommune.

**13. Skyldig betaling**

Dersom det ikke er betalt for opphold innen 2 måneder etter forfall, og betalingsutsettelse ikke er innvilget, skal plassen sies opp. Barnehagens eier sender melding om at barnet mister plassen dersom betaling ikke skjer innen 14 dager. Eventuelle uoppgjorte krav etter 2. gangs purring, vil bli sendt til inkasso.

**14. Samarbeidsutvalget**

Barnehagens samarbeidsutvalg (SU) består av styrer i barnehagen som også er eiers representant, en valgt representant for foreldrene + 1 vara og en representant for de ansatte + 1 vara. SU er foreldres organ for saker som omhandler foreldre og barn i driften av barnehagen. SU skal bli forelagt og ha rett til å uttale seg i saker som er av viktighet for barnehagens innhold, virksomhet og forholdet til foreldrene.

SU møter 2-6 ganger pr. år. SU forbereder saker til foreldrerådet og kaller inn til foreldreråd to ganger i året.

**15. Foreldrerådet**

Barnehagens foreldreråd består av foresatte til alle barn og skal fremme deres felles interesser og bidra til at samarbeidet mellom barnehagen og foreldregruppen skaper et godt barnehagemiljø. Foreldrerådet velger en foreldrerepresentant som skal delta i samarbeidsutvalget.

**16. Internkontroll**

Vi henviser til barnehageloven §9. Systematisk helse-, miljø- og sikkerhetsarbeid gjennomføres i samsvar med forskrift om internkontroll som gir bestemmelser om oppfølging av krav fastsatt i en rekke lover, blant annet arbeidsmiljøloven, brannvernloven, forskrift om miljørettet helsevern i barnehager og skoler m.v, og produktkontrolloven. Vi bruker PBL Mentor HMS som er et digitalt verktøy i dette arbeidet.

**17. Lokaler**

Barnehagen disponerer hele kjelleretasjen i Bergen Døvesenter. 1. etasje disponeres etter avtale med Bergen Døvesenter.

Utleie av barnehagens kjellerlokaler kan avtales med styrer. Barnehagens lokaler kan leies til bursdag, dåp o.l. Priser og vilkår fastsettes av barnehagens styre.

Foreldre av barn opptatt av barnehagen har fortrinnsrett, deretter medlemmer i Bergen Døvesenter.

**18. Forsikring:**

Barna er forsikret kollektivt i henhold til de til enhver tid gjeldende forskrifter og kommunale retningslinjer. Barnehagen er ikke pliktig til å erstatte barnas eiendeler dersom disse blir ødelagt i barnehagen.

**19. Taushetsplikt og opplysningsplikt:**

Ansatte har taushetsplikt og opplysningsplikt jfr barnehageloven §44, 45 og 46.

Nubben barnehage krever politiattest ved ansettelse.

Ansatte har opplæring i Stine Sofie Barnehagepakke som er et opplæringsprogram for barnehageansatte om vold og overgrep mot barn.

**20. Psykososialt barnehagemiljø: jmf barnehageloven § 41, 42 og 43**

Barnehagen skal sørge for at barna har det trygt og godt. Ansatte har en plikt til å følge med å gripe inn hvis barn utsettes for krenkelser. Nubben barnehage har rutiner for dette. Vi har nulltoleranse for mobbing.

**21. Unntak fra vedtektenes bestemmelser**

Barnehagens eier kan – i samarbeid med barnehagens styrer, når særlige grunner tilsier det, dispensere fra disse bestemmelsene med unntak av det som er bestemt iht. lov og forskrifter.